Ftit sigħat qabel in-numru 10 tal-Brażil Neymar mar lura d-dar bil-ħelikopter, huwa rrekordja messaġġ biex jirringrazzja lill-partitarji u lil sħabu tat-tim għas-simpatija li wrew miegħu wara l-inċident gravi li ġarrab u li eskludih mit-Tazza tad-Dinja.  “Dan hu mument diffiċli ħafna għaliha iżda ħolma ma ntemmitx hawnhekk… tiegħi kienet interrotta iżda se tkompli dik tas-sħabi fit-tim nazzjonali. Ninsab ċert li se jagħmlu dak kollu possibbli biex iwettqu din il-ħolma”. Neymar ta’ 22 sena sofra daħla kerha b’daqqa ta’ rkoppa f’nofs dahru mill-plejer ta’ Napli, Juan Zuniga. Mad-daqqa Neymar deher muġugħ ħafna fejn saħansitra nqabad jibki immedjatament wara dan il-‘foul’ li lanqas biss ġie dixxiplinat b’karta safra mir-referee Carlos Velasco Carballo.